‘Stem van die perde’ buite July gehoorAberdeen sê die perde is slagoffers van die bedryf. (Foto: Facebook) ’n Niewinsgewende organisasie het Saterdag terwyl die swierige Vodacom Durban July aan die gang was, vir ure buite die Greyville-resiesbaan in die stad betoog oor ’n minder swierige dog noodsaaklike doel – die toestand van perde wat gebruik word vir perdewedrenne. Tara Aberdeen, woordvoerder van Ban Animal Trading, het aan Maroela Media gesê dié organisasie het vanjaar vir die tweede jaar vreedsaam tydens dié jaarlikse geleentheid betoog om bewusmaking te skep oor die behandeling van perde vir die doel om aan die wedrenne deel te neem. Sowat 30 betogers het van 10:00 tot 13:00 buite die renbaan betoog. Dít nadat net 20 betogers verlede jaar aan die vreedsame betoging deelgeneem het. “Ons wil bewusmaking skep oor hierdie multimiljoenrandbedryf. Almal sien die prag en die praal aan die Durban July verbonde, maar die perde is egter slagoffers in dié bedryf. Hulle is nie gewillige deelnemers nie en is slegs daar vir vermaakdoeleindes.” Volgens Aberdeen word die betoging veral gedryf deur die wrede metodes wat gebruik word om resiesperde vir wedrenne voor te berei. Van dié metodes sluit die spuit van wettige asook onwettige middels om perde se prestasies te verbeter. “Dit word gebruik om van hulle kampioene te maak.” Sy vertel dat die organisasie deurlopend baie navorsing omtrent die bedryf doen en bevind het dat wanneer resiesperde hul rakleeftyd bereik het, hulle dikwels van kant gemaak word. Indien nie, word hulle egter goedkoop aan persone verkoop wat nie weet hoe om na dié diere om te sien nie. “Mense is nie bewus hiervan nie. Ons wil die perde se stem wees.” Aberdeen hoop dat dié nou jaarlikse bewusmaking sal voorkom dat duisende in die toekoms na perdewedrenne soos die Durban July sal stroom. “Almal kom vir die partytjie. Ek verstaan dit, maar kan dit nie gedoen word sonder die perdewedren nie?” Die 123ste Vodacom Durban July, wat vir talle ’n hoogtepunt op die sosiale kalender is, is vanjaar aangebied. Die dag se hoofwedren is gewen deur Do It Again, afgerig deur Justin Snaith en met Richard Fourie as jokkie.